RAPORT AL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR A doua evaluare intermediară a întreprinderilor comune ale inițiativelor tehnologice comune CLEAN SKY, PILE DE COMBUSTIE ȘI HIDROGEN și INIȚIATIVA PRIVIND MEDICAMENTELE INOVATOARE /* COM/2014/0252 final */





Cuprins 1. INTRODUCERE. 3 2. CONTEXT. 3 3. PROCESUL DE EVALUARE. 5 4. REZUMATUL REZULTATELOR ȘI RECOMANDĂRILOR EVALUĂRII 6 4.1. Clean Sky. 6 4.1.1. Organizarea întreprinderii comune și a relațiilor cu părțile interesate. 6 4.1.2. Punerea în aplicare a agendei de cercetare. 7 4.2. Pile de combustie și hidrogen. 7 4.2.1. Organizarea întreprinderii comune și relațiile cu părțile interesate. 7 4.2.2. Punerea în aplicare a agendei de cercetare. 7 4.3. Inițiativa privind medicamentele inovatoare. 8 4.3.1. Organizarea întreprinderii comune și relațiile cu părțile interesate. 8 4.3.2. Punerea în aplicare a agendei de cercetare. 8 4.4. ANALIZA SWOT. 9 5. RĂSPUNSUL COMISIEI LA RAPOARTELE GRUPURILOR DE EXPERȚI INDEPENDENȚI ……………………………………………………………………………………………………..10 5.1. Clean Sky. 10 5.1.1. Recomandări privind organizarea și eficiența. 11 5.1.2. Recomandări privind progresele și eficacitatea. 12 5.2. Pile de combustie și hidrogen. 12 5.2.1. Recomandări privind organizarea și eficiența. 12 5.2.2. Recomandări privind progresele și eficacitatea. 13 5.3. Inițiativa privind medicamentele inovatoare. 14 5.3.1. Recomandări privind organizarea și eficiența. 14 5.3.2. Recomandări privind progresele și eficacitatea. 15 6. CONCLUZII 17 RAPORT AL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR A doua evaluare intermediară a întreprinderilor comune ale inițiativelor tehnologice comune CLEAN SKY, PILE DE COMBUSTIE ȘI HIDROGEN și INIȚIATIVA PRIVIND MEDICAMENTELE INOVATOARE 1. INTRODUCERE Prezentul raport sintetizează constatările și recomandările principale oferite de grupurile de experți independenți care au efectuat a doua evaluare intermediară a următoarelor inițiative tehnologice comune (ITC): Clean Sky, Pile de combustie și hidrogen și Inițiativa privind medicamentele inovatoare. De asemenea, raportul prezintă observațiile Comisiei și evidențiază domeniile în care ar trebui să se planifice acțiunile subsecvente. Prin prezentul raport, Comisia respectă cerințele prevăzute la articolul 11 din fiecare regulament al Consiliului de înființare a inițiativelor tehnologice comune menționate mai sus[1]. În anexe se furnizează informații cu privire la cele trei grupuri de experți independenți (GEI) care au efectuat evaluările și cu privire la analiza SWOT (puncte tari, puncte slabe, oportunități și amenințări) efectuată pentru fiecare inițiativă tehnologică comună. De asemenea, anexa cuprinde o listă completă a recomandărilor furnizate de grupurile de experți independenți. Rapoartele individuale complete sunt publicate pe site-ul internet corespunzător al întreprinderii comune. 2. CONTEXT Al șaptelea program-cadru pentru cercetare și dezvoltare tehnologică (PC7) a propus înființarea de parteneriate public-private pe termen lung – precum inițiativele tehnologice comune (ITC) – care trebuie puse în aplicare prin intermediul unor întreprinderi comune (IC) în domeniul de aplicare al articolului 171 din Tratatul de instituire a Comunității Europene (în prezent, articolul 187 din Tratatul privind funcționarea Uniunii Europene) și a definit criterii specifice pentru identificarea acestora. S-au identificat o serie de domenii tehnologice strategice și s-au stabilit parteneriate public-private (PPP) între Comisia Europeană și sector. Prezentul raport se axează pe următoarele parteneriate public-private: Întreprinderea comună Clean Sky (IC CS) este parteneriatul public-privat dintre Uniunea Europeană (reprezentată de Comisie) și industria aeronautică. Obiectivul său principal este dezvoltarea de tehnologii ecologice – contribuind astfel la obiectivele ACARE 2020[2] de reducere a emisiilor și a zgomotului în domeniul transportului aerian în Europa – pentru toate segmentele de zbor ale aviației comerciale. În cadrul întreprinderii comune Clean Sky, industria este reprezentată de 12 lideri ai industriei și, în prezent, de 66 de membri asociați. Alături de membri, există mai mult de 400 de parteneri selectați prin cereri deschise de propuneri, care efectuează sarcini specifice. Toți membrii și partenerii lucrează împreună într-o serie de domenii tehnologice, care au fost integrate în șase demonstratori tehnologici integrați (DTI) și un program privind evaluatorul de tehnologii (ET), cu scopul de a evalua performanțele tehnologiilor dezvoltate în cadrul Clean Sky. Întreprinderea comună „Pile de combustie și hidrogen” (IC FCH) este parteneriatul public-privat dintre Uniunea Europeană (reprezentată de Comisie), industria pilelor de combustie și a hidrogenului (reprezentată de Gruparea industrială NEW-IG) și comunitatea de cercetare (reprezentată de Gruparea științifică N.ERGHY). Scopul său principal este de a accelera introducerea pe piață a tehnologiilor pe bază de pile de combustie și hidrogen astfel încât acestea să-și îndeplinească potențialul ca instrument pentru realizarea unui sistem energetic cu un conținut scăzut de carbon. Întreprinderea comună „Inițiativa privind medicamentele inovatoare” (IC IMI) este parteneriatul public-privat între Uniunea Europeană (reprezentată de Comisie) și Federația Europeană a Industriei și a Asociațiilor Farmaceutice (EFPIA). Obiectivele sale sunt construirea unui mediu mai favorabil colaborării pentru cercetarea farmaceutică și dezvoltarea tehnologică în Europa și dezvoltarea de medicamente mai eficiente și mai sigure, sporind în același timp competitivitatea sectorului farmaceutic al UE. Clean Sky are un buget de 1,6 miliarde EUR, cu o contribuție maximă a UE de 800 de milioane EUR, sumă din care cel puțin 200 de milioane EUR se alocă cererilor de propuneri. Până în septembrie 2013, au fost evaluate 14 cereri de propuneri; în urma acestei evaluări s-a selectat un portofoliu de proiecte. La momentul evaluării, portofoliul de proiecte cuprindea 349 de proiecte pentru care fuseseră semnate acorduri de finanțare. Evaluarea celei de-a 15-a cereri de propuneri era în curs de desfășurare, iar a 16-a și ultima cerere de propuneri a fost planificată pentru a fi lansată înainte de sfârșitul anului 2014. Întreprinderea comună „Pile de combustie și hidrogen” are o contribuție maximă a UE în valoare de 470 de milioane EUR pentru activități de cercetare. Până în prezent, s-au lansat șase cereri de propuneri anuale, ulterior selectându-se un portofoliu de proiecte. În cadrul primelor cinci cereri, au fost angajate aproximativ 380 de milioane EUR în 131 de proiecte. Negocierile pentru cele 71 de proiecte depuse în cadrul cererii de propuneri din 2013, cu o finanțare totală indicativă de aproximativ 68 de milioane EUR, erau încă în curs în perioada în care s-a desfășurat această a doua evaluare intermediară. În ceea ce privește Inițiativa privind medicamentele inovatoare, s-a alocat o contribuție maximă de 1 miliard EUR de la bugetul PC7. Până în prezent, au existat 10 cereri de propuneri pentru un portofoliu general de proiecte cuprinzând aproximativ 40 de proiecte în curs. A 11-a și ultima cerere de propuneri a fost lansată la 11 decembrie 2013. În conformitate cu cerințele regulamentelor Consiliului de înființare a întreprinderilor comune ale inițiativelor tehnologice comune, în 2010 și 2011 s-a efectuat o primă serie de evaluări intermediare. O a doua rundă, care face obiectul prezentului raport, a fost finalizată înainte de sfârșitul anului 2013. Răspunsul Comisiei la primele rapoarte de evaluare intermediară a fost inclus în comunicarea acesteia privind crearea de parteneriate[3]. 3. PROCESUL DE EVALUARE A doua rundă de evaluări intermediare ale celor trei întreprinderi comune s-a desfășurat în paralel. Coordonarea evaluărilor a fost deosebit de importantă, având în vedere tranziția de la PC7 la Orizont 2020, precum și procesul în curs de desfășurare pentru continuarea acestor inițiative. Obiectivul evaluării a fost evaluarea eficacității, a eficienței și a calității operațiunilor în ceea ce privește atât organismele de funcționare, cât și activitățile acestora. În acest scop, Comisia a invitat o serie de experți independenți să elaboreze un raport bazat pe o analiză a probelor și a interviurilor cu părțile interesate selectate din fiecare domeniu tehnologic. Pentru a facilita evaluarea aspectelor orizontale și comune, un expert a făcut parte din toate cele trei grupuri de experți independenți (GEI). Reuniunile de lansare au avut loc la Bruxelles în martie 2013, iar evaluările s-au desfășurat pe parcursul unei perioade medii de cinci luni. Acestea au fost efectuate printr-o combinație de activitate realizată de la distanță, conferințe telefonice, o serie de reuniuni și interviuri cu o gamă largă de părți interesate. În cazul întreprinderii comune „Pile de combustie și hidrogen”, s-a efectuat, de asemenea, un sondaj prin internet al coordonatorilor de proiect. În cazul întreprinderii comune Clean Sky, au existat mai multe vizite la întreprinderi și instalații din cadrul unei serii de demonstratori tehnologici integrați selectați, pentru a evalua strategia și activitatea desfășurată în pregătirea demonstratorilor. De asemenea, au fost analizate documente interne și informații disponibile online, inclusiv un set de documente de politici ale UE. Rapoartele din partea grupurilor de experți independenți au fost emise în iulie 2013 (Pile de combustie și hidrogen), august 2013 (Inițiativa privind medicamentele inovatoare) și octombrie 2013 (Clean Sky). Această a doua rundă de evaluări intermediare a sprijinit, acolo unde este necesar, procesul legislativ privind înființarea următoarei generații de întreprinderi comune ale inițiativelor tehnologice comune. 4. REZUMATUL REZULTATELOR ȘI RECOMANDĂRILOR EVALUĂRII Concluzia generală a rapoartelor grupurilor de experți independenți este că întreprinderile comune au fost încununate de succes în atingerea obiectivelor acestora, că acestea sunt relevante pentru provocările Orizont 2020 și că ar trebui să fie continuate. Cea de-a doua rundă de evaluări intermediare arată că întreprinderile comune existente au demonstrat cu succes viabilitatea conceptului de parteneriat public-privat pentru cercetare în domenii tehnologice strategice. Acestea au fost eficiente în îndeplinirea obiectivelor principale și au fost în măsură să consolideze rolul Europei în cercetarea și dezvoltarea din domeniul aeronautic și farmaceutic, precum și din cel al pilelor de combustie și al hidrogenului. În perspectivă, experții consideră că unele aspecte pot fi îmbunătățite și, prin urmare, au prezentat o serie de recomandări pentru eliminarea sau reducerea punctelor slabe identificate în cadrul operațiunilor curente ale fiecărei întreprinderi comune și pentru a îmbunătăți eficacitatea, eficiența și calitatea acestora. 4.1. Clean Sky Grupul de experți independenți a concluzionat că activitatea de cercetare întreprinsă în cadrul Clean Sky[4] este de înaltă calitate. O serie de demonstratori sunt deja în derulare sau au fost testați. În multe cazuri, evaluările preliminare ale beneficiilor de mediu confirmă capacitatea de atingere a obiectivelor până la sfârșitul programului. 4.1.1. Organizarea întreprinderii comune și a relațiilor cu părțile interesate În ceea ce privește organizarea și eficiența în utilizarea resurselor, raportul afirmă că guvernanța globală este eficientă în ceea ce privește gestionarea programului și în realizarea de cereri de propuneri și proiecte. Grupul de experți independenți este convins că întreprinderea comună Clean Sky a creat un dialog eficient între industrie, inclusiv IMM-uri, și comunitățile de cercetare și academice, în jurul unui program strategic comun pe care l-a implementat cu succes. Cu toate acestea, grupul de experți independenți consideră că legăturile existente cu SESAR[5] și ACARE[6] ar trebui să fie îmbunătățite și Clean Sky ar trebui să aibă o perspectivă mai bună asupra companiilor aeriene, a furnizorilor de servicii de navigație aeriană (ANSP) și a altor părți interesate. În ceea ce privește administrarea biroului executiv, grupul de experți independenți a constatat că este în continuare loc pentru îmbunătățiri privind reducerea muncii administrative, creșterea eficienței organizaționale și ameliorarea comunicării interne și externe. Cu toate acestea, s-au înregistrat progrese semnificative în accelerarea proceselor și în realizarea unei eficiențe operaționale mai ridicate. Raportul prezintă o recomandare pentru ajustări suplimentare în scopul de a îmbunătăți în continuare eficiența biroului executiv. De asemenea, întrucât întreprinderea comună Clean Sky este bine stabilită în prezent, trebuie să se îmbunătățească echilibrul competențelor în gestionarea proiectului. 4.1.2. Punerea în aplicare a agendei de cercetare În ceea ce privește progresul tehnic, raportul arată că, în pofida întârzierilor inițiale din cauza debutului său lent, Clean Sky prezintă progrese satisfăcătoare în atingerea obiectivelor propuse și are o atitudine clară, deschisă și nediscriminatorie față de o comunitate largă de părți interesate. În special, strategia utilizată (și anume, metode, procese și instrumente) – pentru lansarea și gestionarea cererilor de propuneri, selectarea celor mai bune propuneri, promovarea participării IMM-urilor și creșterea ratei de noi intrări în cadrul întreprinderii comune și a cererilor de propuneri – s-a dovedit a fi eficientă. Dezvoltarea tehnică a demonstratorilor progresează, de asemenea, în mod satisfăcător. Se remarcă faptul că, până la sfârșitul întreprinderii comune Clean Sky, programele demonstrative vor furniza dovezi cu privire la integrarea în practică a mai multor tehnologii și indică beneficiile potențiale într-un mediu operațional relevant. 4.2. Pile de combustie și hidrogen În ceea ce privește întreprinderea comună „Pilele de combustie și hidrogen”[7], cuplarea angajamentului pe termen lung asumat de UE cu finanțarea stabilă oferită prin intermediul instrumentului au permis întreprinderii comune să ofere încredere industriei și să sprijine sectorul în reducerea decalajului dintre cercetare și implementare. 4.2.1. Organizarea întreprinderii comune și relațiile cu părțile interesate Grupul de experți independenți recunoaște că gestionarea proiectului este eficientă și apreciată de către participanți; cu toate acestea, s-a recomandat reducerea cheltuielilor generale. Structura de guvernanță a întreprinderii comune FCH este considerată ca fiind adecvată, dar cu loc de îmbunătățiri, în special la nivelul luării deciziilor și al cooperării cu statele membre. În ultimul rând, grupul de experți independenți a recomandat, de asemenea, ca întreprinderea comună să aducă îmbunătățiri în domeniul comunicării. 4.2.2. Punerea în aplicare a agendei de cercetare În ceea ce privește progresul tehnologic, evaluarea a constatat că evoluțiile rezultate în urma cercetării efectuate în domeniul pile de combustie și hidrogen au asigurat o îmbunătățire a pieței (de exemplu, prin reducerea costurilor și îmbunătățirea performanțelor și a duratei de viață a componentelor). Raportul subliniază că proiectele demonstrative, în special în sectorul transporturilor, au consolidat cunoștințele și încrederea. În timp ce calitatea lucrărilor efectuate este percepută ca fiind comparabilă cu cea realizată în restul PC7, impactul asupra politicii (un element cheie al succesului tehnologiilor pe bază de pile de combustie și hidrogen) este perceput ca fiind limitat, cel mai probabil din cauza stadiului incipient al activităților de cercetare (doar câteva proiecte au fost finalizate). Cu toate acestea, experții recomandă revizuirea mecanismelor și a legăturilor dintre cercetare și politică și îmbunătățirea comunicării cu serviciile Comisiei responsabile cu elaborarea politicilor. Aceștia recomandă, de asemenea, facilitarea accesului la resursele de finanțare pentru a face posibile activități demonstrative la scară largă, necesare pentru preluarea pe piață a acestor tehnologii. În același timp, ar trebui să existe în continuare loc pentru activități de cercetare inovatoare. 4.3. Inițiativa privind medicamentele inovatoare În opinia grupului de experți independenți, Inițiativa privind medicamentele inovatoare[8] și-a demonstrat cu succes eficiența în consolidarea atractivității Europei pentru cercetarea și dezvoltarea farmaceutică, în punerea în comun a resurselor și stimularea unei implicări și angajări mai puternice din partea diferitelor părți interesate și în promovarea de noi tehnologii și metodologii pentru a accelera dezvoltarea de medicamente. În special, evaluarea raportează cu privire la calitatea ridicată și la excelența științifică a proiectelor. 4.3.1. Organizarea întreprinderii comune și relațiile cu părțile interesate În procesul de evaluare a eficienței Inițiativei privind medicamentele inovatoare, grupul de experți independenți a analizat indicatorii-cheie de performanță (KPI), structura și procesele de guvernanță, strategiile de comunicare și utilizarea fondurilor. Una dintre principalele concluzii este că indicatorii-cheie de performanță trebuie să fie dezvoltați în continuare pentru a măsura și a reflecta mai bine obiectivele generale ale Inițiativei privind medicamentele inovatoare. De asemenea, este necesară o strategie pe termen lung pentru a evalua mai bine impactul general al Inițiativei privind medicamentele inovatoare asupra industriei biofarmaceutice, asupra sistemului de sănătate și asupra economiei europene. De asemenea, raportul subliniază faptul că strategia de comunicare trebuie să fie dezvoltată în continuare pentru a ajunge la diferite grupuri, cu un mesaj direcționat. Aceasta ar aborda problema lipsei de vizibilitate a Inițiativei privind medicamentele inovatoare în rândul unor grupuri specifice din cadrul comunității științifice. Deși grupul de experți independenți a considerat că s-au realizat progrese semnificative în direcția îmbunătățirii funcționării biroului executiv, există în continuare o serie de aspecte organizatorice și privind resursele umane care pot fi îmbunătățite. 4.3.2. Punerea în aplicare a agendei de cercetare În ceea ce privește punerea în aplicare a activităților de cercetare și dezvoltare, grupul de experți independenți a remarcat că încă există idei eronate legate de aspecte privind proprietatea intelectuală, cu toate că percepția asupra acestei chestiuni variază semnificativ între părțile interesate. Grupul de experți independenți a apreciat eforturile depuse pentru a explora un nou mecanism de finanțare, de exemplu, prin intermediul cererilor de propuneri pentru explorarea de noi oportunități științifice (ENSO), care au avut rezultate peste așteptări. 4.4. ANALIZA SWOT Pentru a plasa evaluarea într-un context mai larg și pentru a contribui la formularea unor concluzii, experții din grupul de experți independenți au efectuat analize SWOT ale întreprinderilor comune ale inițiativelor tehnologice comune. Pornind de la punctele tari, punctele slabe, oportunitățile și amenințările individuale, au fost depistate o serie de caracteristici comune, în special în ceea ce privește punctele tari și punctele slabe. Analiza este solidă, întrucât aceasta acoperă explicit trei dintre cele cinci întreprinderi comune ale inițiativelor tehnologice comune înființate în cadrul PC7. Raportul Comisiei privind a doua rundă de evaluări intermediare pentru celelalte două întreprinderi comune ale inițiativelor tehnologice comune, aflate în responsabilitatea DG Rețele de comunicare, Conținut și Tehnologie, a fost deja publicat[9] și concluziile sunt în conformitate cu cele exprimate în prezentul raport. În general, punctele tari ale actualelor întreprinderi comune ale inițiativelor tehnologice comune confirmă faptul că parteneriatele public-private sunt un model de colaborare reușit pentru abordarea provocărilor neconcurențiale în domeniul tehnologiilor specifice. Inițiativele tehnologice comune reprezintă un instrument valid pentru a ajunge la un acord cu privire la agende strategice de cercetare și eventual la o utilizare mai eficientă a bugetelor de cercetare. Un alt punct tare constă în capacitatea de a crea și a menține comunități puternice reunind industria, organizațiile de cercetare și mediul academic prin lărgirea rețelei de părți interesate implicate, prin crearea unei mase critice de expertiză pentru a aborda cele mai complexe aspecte și a furniza rezultate științifice de înaltă calitate. Mobilizarea resurselor și creșterea sinergiilor s-au dovedit, de asemenea, a fi un avantaj. Clean Sky a pus în aplicare o structură de guvernanță eficace și participarea proactivă a organismelor consultative; Inițiativa Pile de combustie și hidrogen și Inițiativa privind medicamentele inovatoare ar trebui să consolideze aceste aspecte. În ceea ce privește punctele slabe, analiza subliniază că echilibrul între personalul științific și cel administrativ din birourile executive ale întreprinderilor comune poate fi îmbunătățit și mai mult. Cu toate acestea, aspectul respectiv trebuie să fie luat în considerare în contextul mai larg al conceptului întreprinderilor comune ale inițiativelor tehnologice comune: acestea sunt, prin concept, organisme mici, care trebuie să ofere o gamă completă de servicii în sprijinul activităților de cercetare și demonstrative. Acest lucru are un impact asupra posibilității de a îmbunătăți echilibrul dintre sarcinile administrative și cele științifice și de a reechilibra competențele personalului la nivel intern. În acest sens, regulamentele Consiliului propuse de Comisie[10] includ măsuri pentru a sprijini întreprinderile comune să raționalizeze unele sarcini administrative și să beneficieze mai mult de serviciile comune oferite întregului grup al organismelor care pun în aplicare programul Orizont 2020. De asemenea, grupurile de experți independenți au notat participarea mai redusă a anumitor categorii de părți interesate (și anume, IMM-uri, întreprinderi EFPIA), precum și măsurile care trebuie luate pentru a extinde domeniul de aplicare a inițiativelor. Nivelul actual de coordonare cu inițiativele și politicile regionale, naționale și internaționale este considerat ca fiind limitat și ar trebui să fie îmbunătățit. Aceste observații cu privire la participarea și coordonarea la diferite niveluri de intervenție și de politici sunt destul de specifice pentru inițiativele tehnologice comune; cu toate acestea, monitorizarea îmbunătățirilor ține de competența Comisiei. Acolo unde este cazul, setul de indicatori-cheie de performanță stabilit în fiecare întreprindere comună a inițiativei tehnologice comune a fost considerat insuficient de matur, limitând posibilitatea de a demonstra atât impactul socioeconomic și de mediu mai larg, cât și realizările în direcția obiectivelor la nivel de program. Acest ultim factor ar putea amenința în mod deosebit sprijinul politic pentru întreprinderile comune ale inițiativelor tehnologice comune. În sfârșit, amenințarea comună identificată este creșterea potențială a unei percepții negative cu privire la întreprinderile comune ale inițiativelor tehnologice comune în rândul principalelor părți interesate. 5. RĂSPUNSUL COMISIEI LA RAPOARTELE GRUPURILOR DE EXPERȚI INDEPENDENȚI Comisia salută concluziile grupurilor de experți independenți conform cărora întreprinderea comună constituie un cadru adecvat pentru punerea în aplicare a cercetării și demonstrării în sectoare importante specifice și aceasta ar trebui să fie continuată. Comisia se angajează să urmeze recomandările care îi sunt adresate și să lucreze împreună cu alte părți interesate și organisme cu privire la recomandările care le sunt adresate acestora. În general, Comisia este de acord cu evaluările și concluziile grupurilor de experți independenți și cu cele mai multe dintre recomandările specifice. Multe dintre recomandări au fost deja abordate în propunerile Comisiei pentru întreprinderile comune ale inițiativelor tehnologice comune din cadrul Orizont 2020. 5.1. Clean Sky Comisia ia act de concluzia grupului de experți independenți conform căreia, în pofida unui început lent, Clean Sky și-a accelerat activitățile și în prezent funcționează la viteză maximă. Chiar dacă nu s-au recuperat pe deplin toate întârzierile, toate activitățile de punere în aplicare planificate vor fi realizate. Comisia recunoaște poziția grupului de experți independenți și este încrezătoare că întreprinderea comună Clean Sky este pe cale să își realizeze obiectivele. 5.1.1. Recomandări privind organizarea și eficiența 5.1.1.1. Caracterul adecvat al normelor interne și al finanțării întreprinderii comune În general, Comisia este de acord cu opinia grupului de experți independenți conform căreia procesul decizional ar trebui să fie accelerat, dar subliniază în același timp că procesul de raționalizare ar trebui să fie efectuat în limitele regulilor de participare și ale regulamentului financiar, menținând astfel controlul și permițând transparența totală cu privire la utilizarea fondurilor publice. 5.1.1.2. Eficiența organizării și a procedurilor biroului executiv, inclusiv monitorizarea Comisia este de acord că extinderea întreprinderilor comune este o oportunitate de a raționaliza modul în care acestea utilizează resursele administrative și tehnice. Cu toate acestea, este important de remarcat că procesul de raționalizare trebuie să fie considerat și efectuat în contextul mai larg al punerii în aplicare a programului Orizont 2020, în cadrul căruia întreprinderile comune sunt mijloace pentru realizarea obiectivelor stabilite de legiuitor. 5.1.1.3. Eficiența comunicării Comisia este de acord că activitatea de comunicare ar trebui să devină un canal central al sinergiilor interne și externe ale întreprinderii comune și este hotărâtă să-și ofere sprijinul pentru realizarea acestui obiectiv. Este important să se intensifice activitățile de comunicare eficiente și să se vizeze publicul larg, reprezentanții sectoriali, factorii de decizie și comunitățile internaționale. Comisia este de acord cu grupul de experți independenți că până în prezent au fost obținute rezultate foarte bune și că situația actuală este un important punct de plecare pentru noi îmbunătățiri în domeniul comunicării. De asemenea, Comisia este de acord că ar trebui să fie consolidate legăturile dintre IC SESAR și Clean Sky și este gata să colaboreze cu ambele întreprinderi comune pentru a îmbunătăți comunicarea și pentru a consolida sinergiile și complementaritățile. De asemenea, Comisia s-a angajat să lucreze îndeaproape cu Clean Sky și cu toate părțile interesate, inclusiv cu membrii Grupului de reprezentanți ai statelor naționale, pentru a crește gradul de conștientizare și vizibilitatea la nivel mondial a întreprinderii comune Clean Sky 2. 5.1.1.4. Calitatea cererilor de propuneri Grupul de experți independenți recunoaște că procedura și punerea în aplicare a cererilor de propuneri au fost eficiente și proporționale cu rolul de parteneri în cadrul programului tehnic Clean Sky. Comisia este de acord că această abordare trebuie să continue, iar procesul cererilor de propuneri trebuie să rămână un factor important care contribuie la atingerea obiectivelor specifice în și mai ambițioasa întreprindere comună Clean Sky 2. Grupul de experți independenți consideră că trebuie să se depună eforturi suplimentare pentru revizuirea sistematică a conținutului tehnic al cererilor de propuneri, iar Comisia este pregătită să contribuie la realizarea acestui obiectiv. 5.1.2. Recomandări privind progresele și eficacitatea 5.1.2.1. Eficacitatea și progresele globale Comisia este de acord cu concluzia grupului de experți independenți conform căreia Clean Sky 2 ar trebui să devină punctul central al unui program paneuropean de inovare bazat pe demonstratori în domeniul aeronauticii. Valorificarea punerii în aplicare cu succes a întreprinderii comune Clean Sky în cadrul PC7 este necesară atunci când se depun eforturi pentru a se îndeplini obiectivele de mediu și de competitivitate. Comisia subliniază că aceste obiective de mediu și progresele înregistrate în îndeplinirea acestora trebuie să fie aliniate la alte inițiative care sprijină politica sa de mediu. Comisia ia notă de faptul că grupul de experți independenți a raportat că strategia și pregătirea fazei finale de demonstrație, inclusiv testele de zbor, au fost exemplare. În același timp, grupul de experți independenți a subliniat necesitatea unei corelări mai puternice a obiectivelor Clean Sky cu obiectivele generale ale sectorului aeronautic, astfel cum sunt stabilite în Platforma tehnologică europeană ACARE. Comisia împărtășește poziția grupului de experți independenți și va analiza posibilitatea de a dezvolta în continuare o metodologie de evaluare a progreselor în direcția îndeplinirii obiectivelor ACARE. 5.1.2.2. Vizite la fața locului Grupul de experți independenți recunoaște că vizitele la fața locului au oferit o experiență directă a progreselor realizate de Clean Sky și a modului în care rezultatele obținute au îndeplinit obiectivele specifice. Comisia acceptă poziția și recomandarea grupului de experți independenți de a se asigura că în evaluările viitoare se vor avea în vedere vizitele la fața locului. 5.1.2.3. Evaluatorul de tehnologii și nevoile de politică Comisia ia act de orizontul actual al evaluatorului de tehnologii, care este orientat spre evaluări tehnologice. Comisia ar saluta extinderea domeniului dezvoltării de instrumente pentru evaluatorul de tehnologii. 5.2. Pile de combustie și hidrogen 5.2.1. Recomandări privind organizarea și eficiența 5.2.1.1. Guvernanță și angajarea părților interesate Comisia este de acord că procedurile de luare a deciziilor ar trebui să fie cât mai rapide posibil, dar subliniază faptul că trebuie să se asigure termenele corespunzătoare în organizarea și pregătirea reuniunilor consiliului de conducere (CC). Trebuie remarcat că votul Comisiei în consiliul de conducere este indivizibil și că acesteia trebuie să i se acorde timp suficient pentru derularea procesului său de consultare interservicii în scopul de a ajunge la un acord între toate serviciile implicate. Termenele actuale pentru furnizarea de documente pentru reuniunile consiliului de conducere și răspunsul la procedurile scrise respectă această necesitate. În calitate de membru al consiliului de conducere, UE monitorizează alocarea corespunzătoare a resurselor, angajamentul continuu al membrilor și aplicarea eficientă a procedurilor. Autoritatea directorului executiv este limitată la chestiuni în care Comisia are drept de veto (în general, aspecte care țin de cheltuielile publice) și în privința cărora, prin urmare, consiliul de conducere ar trebui să continue să ia decizii. Comisia susține propunerea de a consolida rolul și de a îmbunătăți fluxul de informații cu Grupul reprezentanților statelor. 5.2.1.2. Structura și gestionarea administrativă Regulamentul propus de Comisie pentru întreprinderea comună Pile de combustie și hidrogen 2 include posibilitatea de a partaja un set de funcții administrative. Cu toate acestea, având în vedere caracterul autonom al întreprinderilor comune, Comisia nu ar putea să solicite redobândirea funcțiilor, astfel cum a propus grupul de experți independenți. Comisia este dispusă să analizeze opțiuni cu privire la modul în care pot fi monitorizate cheltuielile industriei, în cazul în care acest lucru este compatibil cu abordarea generală referitoare la simplificare consacrată în cadrul Orizont 2020. 5.2.2. Recomandări privind progresele și eficacitatea Pe tema finanțării, Comisia este de acord cu măsurile propuse. Noul regulament propus pentru întreprinderea comună Pile de combustie și hidrogen 2 prevede că aceasta va avea într-adevăr acces la fondul de garantare, ceea ce implică faptul că participarea IMM-urilor va fi facilitată. În ceea ce privește programele de lucru, se vor depune noi eforturi pentru a îmbunătăți sinergiile și interacțiunile cu alte domenii relevante. S-au luat deja măsuri pentru a optimiza alinierea programelor de lucru în ceea ce privește atât primele cereri de propuneri din cadrul Orizont 2020, cât și activitățile din cadrul Inițiativei europene privind vehiculele ecologice. Comisia este dispusă să analizeze modul de raționalizare a interacțiunilor dintre serviciile sale care se ocupă de definirea politicilor și întreprinderea comună, pentru a garanta că activitățile întreprinderii comune sunt mai relevante pentru domeniile de politică. De asemenea, aceasta se va asigura că dovezile științifice sunt încorporate în mod constant în politica în domeniul energiei și al transporturilor. Sistemul ERA-NET[11] și Programul comun privind pilele de combustie și hidrogenul al Alianței europene de cercetare în domeniul energetic (EERA) pot fi considerate instrumente adecvate pentru coordonarea și integrarea activităților regionale și naționale în domeniu și ar putea fi parteneri eficienți pentru întreprinderea comună Pile de combustie și hidrogen. Comisia va cerceta posibilitatea de a include infrastructuri pentru hidrogen în noul cadru de referință strategic național (NSRF) pentru fonduri structurale. 5.3. Inițiativa privind medicamentele inovatoare 5.3.1. Recomandări privind organizarea și eficiența 5.3.1.1. Structura organizatorică și mecanismele de finanțare Comisia este de acord cu recomandările grupului de experți independenți privind îmbunătățirile suplimentare în ceea ce privește structura organizatorică a biroului executiv pentru Inițiativa privind medicamentele inovatoare în scopul de a asigura un echilibru adecvat între personalul administrativ și cel științific. De asemenea, Inițiativa privind medicamentele inovatoare ar trebui să identifice posibilele lacune de aptitudini sau competențe în cadrul biroului, în vederea efectuării de îmbunătățiri. Grupul de experți independenți recomandă ca Inițiativa privind medicamentele inovatoare să examineze dacă anumite funcții administrative și orizontale pot fi partajate cu alte întreprinderi comune, dat fiind faptul că o astfel de abordare a fost deja integrată în propunerea Comisiei pentru Inițiativa privind medicamentele inovatoare 2. Comisia sprijină recomandarea de a continua planificarea și conceperea de noi mecanisme de finanțare pentru a asigura sustenabilitatea proiectelor actuale și viitoare, ori de câte ori este cazul și în concordanță cu regulile Orizont 2020. 5.3.1.2. Guvernanța și angajamentul părților interesate din sectorul industrial Grupul de experți independenți a încurajat Comisia să utilizeze posibilitatea de a utiliza o comparație transversală pentru a identifica domeniile de bune practici pentru funcțiile operaționale ale grupului de reprezentanți ai statelor și ale comitetului științific din întreprinderile comune. Comisia salută recomandarea și încurajează schimbul de bune practici, în special cu privire la aspecte legate de guvernanță și de rolul organismelor consultative. Grupul de experți independenți a observat, de asemenea, că proiectele Inițiativei privind medicamentele inovatoare ar putea beneficia de participarea companiilor farmaceutice mijlocii care sunt prea mari pentru a fi IMM-uri, dar nu sunt membre ale EFPIA. S-a sugerat că întreprinderea comună ar trebui să identifice modalitatea de a implica astfel de companii în proiecte viitoare. Comisia sprijină observația și a abordat acest aspect în propunerea pentru Inițiativa privind medicamentele inovatoare 2 în cadrul Orizont 2020. Aceasta include deschiderea parteneriatului pentru întreprinderi care nu sunt asociate ale EFPIA și IMM-uri, incluzând în mod explicit întreprinderile mijlocii. Comisia ia act de faptul că grupul de experți independenți a sugerat utilizarea posibilității de a include contribuții în natură din afara UE, ca parte din totalul contribuției în natură. De asemenea, aceasta remarcă faptul că – pentru a stimula angajamentul mai larg al industriei în Inițiativa privind medicamentele inovatoare – s-a recomandat ca EFPIA să urmeze sugestia. 5.3.1.3. Strategia de comunicare și sensibilizarea Comisia este de acord că, în cadrul Inițiativei privind medicamentele inovatoare, consiliul de conducere ar trebui să depună toate eforturile posibile pentru finalizarea și punerea în aplicare a strategiei de comunicare nou dezvoltate, care ar fi legată de viziunea Inițiativei privind medicamentele inovatoare și de cadrul său politic pe termen lung. Aceasta va facilita demonstrarea valorii Inițiativei privind medicamentele inovatoare pentru părțile interesate și dincolo de acestea și va atrage ulterior mai multă implicare și investiții suplimentare. Comisia ia notă de acordul EFPIA de a dezvolta în continuare comunicarea direcționată către o gamă largă de părți interesate, inclusiv publicul larg, organizațiile de pacienți și autoritățile de reglementare. Este esențială deplasarea atenției de la contribuții și procese la rezultate și efecte, pentru a demonstra importanța activității Inițiativei privind medicamentele inovatoare. De asemenea, aceasta va spori și mai mult vizibilitatea Inițiativei privind medicamentele inovatoare, va avea un impact pozitiv asupra imaginii întreprinderii comune și va genera sprijin public. Grupul de experți independenți a recomandat implicarea membrilor grupului de reprezentanți ai statelor pentru a acționa în calitate de ambasadori ai Inițiativei privind medicamentele inovatoare în țările lor, pentru a spori sprijinul și participarea la viitoarele cereri de propuneri. Consiliul de conducere a luat deja măsuri, solicitând identificarea și desemnarea în fiecare țară a unor „ambasadori științifici” ai Inițiativei privind medicamentele inovatoare. Aceștia ar trebui să fie găsiți în rândul cercetătorilor principali la nivel înalt care participă la proiecte ale Inițiativei privind medicamentele inovatoare sau care au o cunoaștere aprofundată a activității sale științifice. Rolul acestora ar fi de a spori gradul de conștientizare și realizările la nivel regional și național. S-a elaborat o listă provizorie cu potențiali candidați selectați din proiecte din cadrul Inițiativei privind medicamentele inovatoare și din foști membri ai comitetului științific. Comisia apreciază eforturile depuse până acum în direcția implicării IMM-urilor și consideră că acestea ar trebui să fie continuate. Comisia sprijină sugestiile grupului de experți independenți privind comunicarea și mesajele direcționate cu privire la aspecte legate de politica privind proprietatea intelectuală și exemple de IMM-uri care au beneficiat de participarea la proiecte ale Inițiativei privind medicamentele inovatoare. 5.3.2. Recomandări privind progresele și eficacitatea 5.3.2.1. Indicatori-cheie de performanță (KPI) Comisia este de acord că indicatorii-cheie de performanță necesită o rafinare suplimentară, în conformitate cu abordarea generală stabilită de legiuitor pentru Orizont 2020. Este clar că este nevoie de o strategie pe termen lung și de indicatori-cheie de performanță pentru a cuantifica randamentul investițiilor și pentru a evalua raportul cost-beneficiu și costul de oportunitate aferent Inițiativei privind medicamentele inovatoare. Comisia susține că indicatorii-cheie de performanță agregați ar trebui să fie monitorizați în mod regulat și comunicați în mod extins dincolo de comunitățile științifice și de cercetare obișnuite. 5.3.2.2. Disponibilitatea datelor și a informațiilor Grupul de experți independenți a recomandat acordarea de sprijin de către Comisie, împreună cu EFPIA, în vederea furnizării informațiilor și a cifrelor de referință necesare pentru a elabora indicatori-cheie de performanță agregați. În general, Comisia este de acord cu grupul de experți independenți, dar aceasta susține, de asemenea, un mai bun schimb reciproc de date în beneficiul elaborării de politici în cadrul serviciilor Comisiei. 6. CONCLUZII Comisia recunoaște munca minuțioasă și aprofundată depusă de grupurile de experți independenți în efectuarea celei de-a doua evaluări intermediare a întreprinderilor comune Clean Sky, Pile de combustie și hidrogen și Inițiativa privind medicamentele inovatoare. În special, Comisia recunoaște efortul depus de grupurile de experți independenți pentru a oferi o comparație transversală a procedurilor din cadrul celor trei întreprinderi comune și – în cazul Clean Sky – pentru a desfășura un program încărcat de vizite la fața locului în scopul evaluării rezultatelor la nivel de demonstratori. De asemenea, Comisia remarcă faptul că grupurile de experți independenți au recunoscut validitatea abordării bazate pe parteneriate public-private pusă în aplicare prin inițiative în temeiul articolului 187 și au exprimat opinii pozitive cu privire la perspectivele de viitor pentru întreprinderile comune în cadrul programului Orizont 2020. Comisia ia notă de coerența satisfăcătoare și efectivă a opiniilor exprimate în cele două evaluări intermediare derulate până în prezent și de faptul că grupurile de experți independenți recunosc că cele mai multe recomandări din cadrul primelor evaluări intermediare din 2010 și 2011 au fost puse în aplicare cu succes. Recomandările grupurilor de experți independenți sunt considerate valoroase pentru eliminarea sau cel puțin reducerea punctelor slabe identificate în actualele operațiuni ale întreprinderilor comune. Acestea sunt luate în considerare, în măsura în care permite procesul legislativ, la înființarea de întreprinderi comune ale inițiativelor tehnologice comune în cadrul Orizont 2020 (și anume, Clean Sky 2, Pile de combustie și hidrogen 2 și Inițiativa privind medicamentele inovatoare 2). Comisia se angajează să pună în aplicare măsuri corective atunci când este cazul și în limitele competențelor sale de intervenție. De asemenea, aceasta se angajează să colaboreze în continuare cu alte părți interesate și organisme ale întreprinderilor comune pentru a aborda recomandările în mod corespunzător. În final, Comisia reamintește că punerea în aplicare a recomandărilor vizând următoarea generație de întreprinderi comune necesită adoptarea unor noi regulamente ale Consiliului. Începând din 10 iulie 2013, când Comisia a prezentat propunerile sale de regulamente, procesele pentru continuarea întreprinderilor comune Clean Sky, Pile de combustie și hidrogen și Inițiativa privind medicamentele inovatoare în cadrul Orizont 2020 sunt în plină desfășurare. [1] Clean Sky: Regulamentul (CE) nr. 71/2008 al Consiliului; Pile de combustie şi hidrogen: Regulamentul (CE) nr. 521/2008 al Consiliului; Iniţiativa privind medicamentele inovatoare: Regulamentul (CE) nr. 73/2008 al Consiliului. [2] Obiectivele ACARE (situaţie de referinţă în 2000): (i) reducerea cu 50 % a consumului de combustibil şi a emisiilor de CO2 per călător/km; (ii) reducerea cu 80 % a emisiilor de NOx; (iii) reducerea cu 50 % a nivelului perceput de zgomot; (iv) realizarea de progrese semnificative în ceea ce priveşte reducerea impactului pe care îl au asupra mediului fabricarea, întreţinerea şi eliminarea aeronavelor şi a produselor aeronautice. [3] A se vedea Documentul lucru al serviciilor Comisiei SEC(2011) 1072 final şi Comunicarea Comisiei către Parlamentul European, Consiliu, Comitetul Economic şi Social European şi Comitetul Regiunilor privind crearea de parteneriate în cercetare şi inovare [SEC(2011) 1072]. [4] http://www.cleansky.eu/sites/default/files/news/clean_sky_-_2nd_interim_assessment.pdf. [5] http://www.sesarju.eu/. [6] http://www.acare4europe.org/. [7] http://www.fch-ju.eu/sites/default/files/2nd%20interim%20evaluation.pdf. [8] http://www.imi.europa.eu/sites/default/files/uploads/documents/Governance/2ndInterimEvaluationIMI.pdf. [9] COM(2013) 830. [10]COM/2013/0496 Bioindustrii; COM/2013/0505 Clean Sky 2; COM/2013/0506 Pile de combustie și hidrogen (FCH) 2; COM/2013/0501 Componente și sisteme electronice pentru o poziție de lider a Europei (ECSEL) COM/2013/0495 Inițiativa privind medicamentele inovatoare (IMI) 2. [11] Sistemul ERA-NET este destinat să intensifice cooperarea și coordonarea activităților de cercetare efectuate la nivel regional sau național în statele membre şi statele asociate. http://ec.europa.eu/research/era/era-net-in-horizon-2020_en.html Cuprins ANEXA I: RECOMANDĂRILE GRUPURILOR DE EXPERȚI INDEPENDENȚI. 2 ANEXA II: Analize SWOT.. 13 ANEXA III: Componența grupurilor de experți independenți pentru evaluare. 18 ANEXA I: RECOMANDĂRILE GRUPURILOR DE EXPERȚI INDEPENDENȚI Clean Sky (CS) Recomandare || Responsabilitate Progresele înregistrate în direcția îndeplinirii obiectivelor de mediu || În legătură cu CS1 și CS2: progresele actuale sunt prezentate în raport cu obiectivele Clean Sky. Grupul recomandă o trasabilitate mai transparentă între obiectivele ACARE și contribuțiile specifice din partea Clean Sky. || consiliul de conducere (CC), întreprinderea comună (IC) Grupul încurajează partenerii și managerii de proiecte să ofere mai multă claritate și coerență în cifrele prezentate, precum și cu privire la ipotezele adoptate pentru evaluarea obiectivelor de mediu în raport cu obiectivele ACARE. || CC, IC, viitoare parteneriate public-private (PPP) Coordonarea cu PC7, SESAR și programele naționale || Se recomandă aprofundarea relației existente cu SESAR și ACARE – la nivel de grup de lucru – pentru a ajunge la o mai bună înțelegere în cadrul întreprinderii comune cu privire la companiile aeriene, la furnizorii de servicii de navigație aeriană (ANSP) și la alte comunități de părți interesate. || Grupul este de părere că schimbul de informații între întreprinderea comună și Grupul de reprezentanți ai statelor naționale (GRSN) este foarte important și recomandă ca GRSN să joace în continuare un rol esențial în asigurarea coerenței programelor naționale cu întreprinderea comună Clean Sky. || CC, IC, viitoare PPP Eficacitatea în promovarea participării || Grupul consideră că, în ceea ce privește întreprinderea comună Clean Sky, nu este necesară apartenența la un consorțiu ca o condiție de participare la cererile de propuneri, că entitățile individuale au posibilitatea de a-și depune candidatura și că există mai mulți monobeneficiari și în rândul IMM-urilor. Cu toate acestea, grupul recomandă creșterea vizibilității participării mari a IMM-urilor și a noilor actori (a se vedea, de asemenea, punctul 3.5 Eficiența comunicării). || IC Eficacitatea strategiilor demonstratorilor tehnologici integrați (DTI) și a evaluatorului de tehnologie (ET) || Grupul recunoaște că s-a rafinat conceptul de niveluri de pregătire tehnologică (TRL) și recomandă ca întreprinderea comună Clean Sky să difuzeze rezultatele în comunitatea de cercetare și dezvoltare. || IC În legătură cu CS1 și CS2: vizitele au furnizat dovezi privind o cooperare foarte bună între activitățile de cercetare-dezvoltare și pregătirile pentru testele de zbor. S-au realizat revizuiri detaliate, incluzând echipe multidisciplinare cu personal cu experiență în teste de zbor. Trecând de la exemplul bunei pregătiri a testului de zbor pentru aeronave de transport regional ecologice (GRA), grupul recomandă ca demonstratorii tehnologici integrați să depună eforturi mai mari în direcția comunicării și difuzării de bune practici și îi încurajează să extragă învățăminte utile din cazurile de succes ale altor demonstratori tehnologici integrați pentru propriile activități viitoare. || IC, viitoare PPP Complementaritatea cu alte activități din cadrul Orizont 2020 || CS2 este un cadru adecvat pentru punerea în aplicare și gestionarea de proiecte patronate de reprezentanții industriei. Este important să se aloce o cotă semnificativă din buget pentru astfel de proiecte, pentru a aduce tehnologiile de la nivelul de pregătire tehnologică 3 la nivelul de pregătire tehnologică 4 sau, cel mai bine, la nivelul de pregătire tehnologică 5, fără obiectivul a priori de a contribui la un demonstrator de platformă de zbor la scară largă. || CC, IC, CE, viitoare PPP Este important ca acest tip de proiect patronat de reprezentanții industriei să fie condus direct de către întreprinderea comună, fără intervenții din partea proiectelor mari cu niveluri de pregătire tehnologică mai ridicate. || CC, IC, CE, viitoare PPP Astfel de proiecte ar trebui să utilizeze evaluatorul de tehnologii pentru a furniza informații în timpul etapei de evaluare și pentru a evalua impactul de mediu și eficiența la sfârșitul proiectelor. || CC, IC, CE, viitoare PPP Caracterul adecvat al cadrului juridic și al guvernanței întreprinderii comune Clean Sky || Grupul recomandă păstrarea și îmbunătățirea rolului Consiliului consultativ pentru știință și tehnologie (STAB), de exemplu, în elaborarea de actualizări viitoare ale agendei strategice de cercetare și inovare (SRIA). Contribuția acestora – și pentru întreprinderea comună Clean Sky 2 – este considerată semnificativă și se recomandă asigurarea faptului că sunt implicate persoane de înaltă calitate, astfel cum este cazul în cadrul întreprinderii comune Clean Sky. || CC, IC, viitoare PPP Cu toată implicarea valoroasă a organismelor consultative, este loc în continuare pentru o implicare mai mare și mai proactivă a STAB și GRSN. Întreprinderea comună Clean Sky ar trebui să urmărească maximizarea potențialului organismelor sale consultative în scopul de a obține sprijin pentru cererile de propuneri rămase și alte activități la toate nivelurile. || CC, IC Caracterul adecvat al regulilor interne și al finanțării întreprinderii comune || Grupul subliniază că întreprinderea comună Clean Sky contribuie, de asemenea, la realizarea foilor de parcurs care au fost stabilite de comun acord între toate părțile interesate și consideră abordarea multianuală ca fiind avantajoasă, recomandând ca aceasta să fie continuată în viitor. || CC, IC, viitoare PPP Grupul regretă faptul că, în ceea ce privește negocierea unui acord multianual de grant pentru membri (GAM), este necesară în continuare o mai mare flexibilitate în gestionarea acordurilor respective. În general, grupul recomandă să se acorde mai multă putere discreționară directorului executiv în materie de gestionare și consideră că transferurile bugetare privind acordurile multianuale de grant încheiate cu membrii ar trebui să fie inițiate, negociate și executate de către directorul executiv. Acest pas ar putea contribui la accelerarea executării deciziilor necesare, întrucât nu ar mai fi necesară implicarea consiliului de conducere. || CC, IC, CE, viitoare PPP Grupul este conștient de faptul că au fost emise recomandări cu privire la caracterul complet și calendarul planificării strategice (Planul de dezvoltare a întreprinderii comune Clean Sky), la alinierea cu planificarea anuală (AIP) și la modificările anuale ale acordurilor multianuale de grant încheiate cu membrii. În acest context, o constatare specifică a fost formulată de către Serviciul de Audit Intern (IAS) cu privire la modificările ulterioare ale temelor față de alinierea cu planificarea anuală aprobată. Grupul aprobă planurile de a delega o serie de decizii și de funcții de la consiliul de conducere la directorul executiv pentru aprobarea unor astfel de modificări, în scopul de a asigura flexibilitatea necesară pentru ca întreprinderea comună să adapteze listele de teme la nevoile reale din cursul anului. || CC, IC, CE, viitoare PPP În legătură cu CS1 și CS2: Grupul consideră că posibilitățile existente de a redistribui bugetul între demonstratorii tehnologici integrați (astfel cum a avut loc transferul între demonstratorii tehnologici integrați în 2012) reprezintă un pas util inițial spre furnizarea unei anumite flexibilități a bugetului. Grupul regretă faptul că nu există încă un buget de rezervă deoarece acest lucru ar permite flexibilitate transversală. Prin urmare, grupul recomandă luarea în considerare de către consiliul de conducere a introducerii unui buget de rezervă de 5-10 %. || CC, IC, CE, viitoare PPP Grupul este de părere că verificarea contribuției în natură este în continuare un aspect a cărui gestionare și negociere sunt laborioase și consumatoare de timp și că procedura actuală nu este eficientă. Prin urmare, acesta recomandă măsuri pentru simplificarea procedurii. || CC, IC, CE Eficiența organizării și a procedurilor echipei executive a întreprinderii comune, inclusiv monitorizarea || Deși biroul executiv a realizat progrese semnificative în accelerarea proceselor și atingerea unui nivel de eficiență operațională, grupul recomandă efectuarea unor ajustări suplimentare pentru a îmbunătăți eficiența. Întrucât întreprinderea comună Clean Sky este bine stabilită în prezent, trebuie reajustat echilibrul competențelor între administrația generală și gestionarea proiectelor în biroul executiv. || CC, IC, CE Grupul consideră că numărul de angajați din domeniul tehnic al întreprinderii comune este insuficient și recomandă o revizuire de către consiliul de conducere a cerințelor de personal pentru a se asigura că echipa executivă poate exercita în întregime funcțiile sale de coordonare și monitorizare. În același timp, grupul recomandă o revizuire a serviciilor potențiale care urmează să fie partajate cu alte întreprinderi comune și a serviciilor administrative care ar putea fi externalizate. || CC, IC, CE Biroul executiv al Clean Sky trebuie să caute noi modalități de reducere a birocrației și să se asigure că are structura organizatorică optimă pentru sarcinile viitoare. || IC Deși participarea și rata de succes a cererilor depuse indică faptul că performanța întreprinderii comune în ceea ce privește administrarea programului, gestionarea proiectului, precum și conceperea și punerea în aplicare a programului este adecvată și demonstrează capacitatea acesteia, grupul notează că „durata de acordare a granturilor” este încă destul de mare [240 de zile de la publicarea cererii de propuneri până la acordul de grant încheiat cu partenerii (GAP); 360 de zile, în medie, pentru granturi semnate în 2012] și recomandă scurtarea acestui interval de timp. || IC Grupul recunoaște valoarea sistemului adoptat de 16 standarde de control intern și îl consideră a fi un sistem solid pentru o gestionare eficientă și eficace. Grupul apreciază că există o aliniere satisfăcătoare a planificării strategice și anuale și recomandă punerea sa în aplicare sistematică. || IC Grupul salută intenția întreprinderii comune (exprimată în reuniunea consiliului de conducere din 22.3.2013) de a lansa cursuri de formare pentru administratorii de teme și susține eforturile de intensificare a monitorizării responsabililor de proiect și a echipei de administrare, pentru a se asigura că întârzierile și problemele de execuție ale proiectului sunt abordate cât mai curând posibil. Aceștia sunt pași importanți pentru abordarea întârzierilor care limitează în prezent eficiența globală. || IC Grupul apreciază că în perioada de evaluare au fost puse în aplicare audituri ex-post ale situațiilor financiare ale beneficiarilor întreprinderii comune Clean Sky și recomandă continuarea eforturilor depuse pentru reducerea ratelor de eroare. Grupul apreciază că întreprinderea comună a depus eforturi în direcția îmbunătățirii procesului de validare ex-ante și a oferit beneficiarilor îndrumare în ceea ce privește eligibilitatea costurilor pentru proiectele Clean Sky. || IC Eficiența organizării și a procedurilor demonstratorilor tehnologici integrați || Grupul apreciază că instrumentele de monitorizare și de control sunt mature și puse în aplicare și recomandă rapoarte de activitate armonizate privind progresele înregistrate și rapoarte tehnice de evaluare în cazul tuturor demonstratorilor tehnologici integrați. În special, rapoartele privind progresele înregistrate ar trebui să conțină date privind progresele realizate în raport cu progresele planificate și rezultatele realizate în raport cu rezultatele planificate. Grupul recomandă ca rapoartele de evaluare tehnică să urmeze standardul CE. Standardul respectiv este util în ceea ce privește evaluarea sistematică a aspectelor tehnice și de gestionare. || IC Eficiența comunicării || Cooperarea și schimbul dintre demonstratorii tehnologici integrați par a fi în continuare limitate și ar trebui intensificate. Modelele și instrumentele produse în cadrul tuturor demonstratorilor tehnologici integrați ar trebui analizate în vederea unor potențiale complementarități. Interfața evaluatorului de tehnologii cu alți demonstratori tehnologici integrați merită o analiză atentă pentru a asigura obținerea de rezultate în timp util. || CC, IC În legătură cu CS1 și CS2: Grupul consideră că poate fi îmbunătățită comunicarea dintre demonstratorii tehnologici integrați prin utilizarea într-o măsură mai mare a evaluatorului de tehnologii ca instrument de retransmitere a informațiilor și pentru a discuta eficiența în ceea ce privește problemele tehnice. O relație mai strânsă cu grupurile de lucru ale ACARE și SESAR ar putea îmbunătăți, de asemenea, acest proces de comunicare. Echipa întreprinderii comune ar trebui să se implice mai mult în acest proces și trebuie să se aloce resurse suplimentare pentru această sarcină. || CC, IC, CE, viitoare PPP Grupul este de părere că un aspect cheie al obiectivelor în materie de comunicare ale întreprinderii comune ar fi ameliorarea vizibilității Clean Sky. Grupul aprobă recomandările evaluării intermediare anterioare și reiterează faptul că întreprinderea comună Clean Sky trebuie să își îmbunătățească vizibilitatea în rândul publicului interesat. || IC Grupul apreciază efortul din partea biroului executiv de a comunica temele cererilor de propuneri și de a difuza inițiativele Clean Sky prin intermediul publicațiilor. Cu toate acestea, grupul a considerat că, întrucât proiectele au generat mai multe povești de succes, acestea ar putea constitui baza pentru o difuzare intensificată direcționată către o gamă mai largă de părți interesate, inclusiv factorii de decizie din statele membre. || IC Informațiile tehnice de pe site-ul internet ar trebui să fie îmbunătățite, cu o implicare mai activă și contribuții de la demonstratorii tehnologici integrați. De asemenea, se consideră necesară identificarea unor forme adecvate de comunicare a activităților și a evaluării realizate de evaluatorul de tehnologii. || IC Grupul recomandă ca strategia de comunicare a întreprinderii comune Clean Sky să implice eforturi mai specifice pentru a comunica efectele socioeconomice și de mediu mai extinse nu numai către părțile interesate din sectorul aeronautic, ci și către factorii de decizie politică de la nivel național și european. GRSN și STAB ar trebui să fie implicate în aceste inițiative. || CC, IC Grupul apreciază faptul că întreprinderea comună Clean Sky a reușit să atragă un nivel ridicat de interes din partea întreprinderilor, mult peste participarea medie a entităților industriale la proiecte de colaborare în cadrul PC7. Cu toate acestea, grupul notează că, deși participarea IMM-urilor este extrem de ridicată, Clean Sky este încă percepută ca vizând „industrii mari și tehnologii importante” și, prin urmare, acesta recomandă comunicarea poveștilor de succes care implică IMM-uri pe site-ul internet și în publicații specifice. || IC Calitatea activităților || Grupul recunoaște valoarea adăugată a vizitelor tehnice și a reuniunilor de prezentare tehnică oferind o imagine mai clară și permițând o analiză mai aprofundată în beneficiul unei evaluări obiective. Grupul consideră acest lucru un instrument-cheie pentru evaluarea calității evoluțiilor tehnice și recomandă efectuarea de vizite la fața locului ca parte integrantă a procesului de evaluare. || IC Calitatea cererilor de propuneri || În cazul unui număr mare de propuneri pentru un anumit demonstrator tehnologic integrat, grupul recomandă o distribuție flexibilă a responsabilităților, pentru a optimiza volumul de muncă asociat în cadrul întreprinderii comune. || CC, IC, viitoare PPP Se propune ca temele să includă posibilitatea de a prezenta o abordare mai inovatoare decât cea descrisă în temă, care să conducă la aceleași rezultate. || IC, viitoare PPP Se recomandă ca evaluările tehnice ale demonstratorilor tehnologici integrați să includă o evaluare sistematică a cererii de propuneri pentru a monitoriza și a contribui la calitatea superioară a cererilor de propuneri. Aceasta ar stabili o legătură clară între tema cererii de propuneri și obiectivele demonstratorilor tehnologici integrați, îmbunătățindu-se astfel concentrarea activităților tehnice. || IC, CE, viitoare PPP Grupul observă că, în unele cazuri, alegerea necorespunzătoare a subcontractorilor a condus la rezultate slabe legate de proiectul cu care aceștia sunt asociați. Prin urmare, grupul recomandă întreprinderii comune să analizeze posibile modalități de îmbunătățire a procesului de selecție a subcontractorilor. || IC, viitoare PPP Aeronavă cu aripi fixe inteligente (SFWA) || Grupul recomandă luarea în considerare a testelor de zbor încă de la începutul demonstratorului tehnologic integrat. Acesta trebuie să fie recunoscut ca un pas necesar, trecut cu vederea la lansarea proiectului, dar foarte necesar pentru a se asigura succesul proiectului. || IC Pentru demonstratorii tehnologici integrați de dimensiuni mari, se recomandă adoptarea în mod sistematic a unei metodologii de gestionare a proiectului industrial încă de la începutul acestuia. || IC Se recomandă asigurarea angajamentului ferm al participanților, pentru a se identifica modalități de a evita o lipsă de interes și de concentrare din partea întreprinderilor participante și pentru a se asigura o alocare adecvată a resurselor din partea tuturor participanților. || IC Grupul recomandă întreprinderii comune să se concentreze pe reducerea la minimum a riscului de angajare insuficientă a resurselor și să încredințeze consiliului de conducere responsabilitatea de a motiva partenerii care ar putea să nu-și îndeplinească obligațiile. || IC Cercetarea în aval care conduce tehnologiile la un nivel de maturitate TRL6 ar trebui să parcurgă următoarele etape: capacitate de funcționare, capacitate de inginerie, capacitate operațională (capacitate de întreținere, stabilitate etc.), capacitate de fabricare. Grupul consideră că această recomandare se aplică tuturor demonstratorilor tehnologici integrați de dimensiuni mari. || IC, viitoare PPP Giravion ecologic (GRC) || Grupul încurajează partenerii și managerii de proiecte să ofere mai multă claritate și coerență în privința cifrelor prezentate, precum și cu privire la ipotezele adoptate pentru evaluarea obiectivelor de mediu în raport cu obiectivele ACARE. || IC Sisteme pentru operațiuni ecologice (SGO) || Grupul recomandă monitorizarea și punerea în aplicare cu atenție a unui mecanism de alertă timpurie pentru activitățile critice, care constituie factori de succes ai sistemelor pentru operațiuni ecologice. || IC Beneficiile sistemelor pentru operațiuni ecologice sunt exprimate per fază de zbor. Acest lucru face dificilă o comparație între demonstratorii tehnologici integrați în ceea ce privește cele mai promițătoare tehnologii. Prin urmare, grupul este de acord cu analizele tehnice privind alinierea modalităților de măsurare a beneficiilor de mediu ale sistemelor pentru operațiuni ecologice la alți demonstratori tehnologici integrați. || IC, viitoare PPP Sunt prevăzute activități demonstrative pentru anumite echipamente într-o singură platformă de testare. Este necesar să se prevadă planuri de rezervă în cazul în care se înregistrează întârzieri în cadrul platformei de testare. || IC, viitoare PPP Motoare ecologice și durabile (SAGE) || Se recomandă cu insistență explorarea posibilităților de testare a cutiei de viteze (cu AVIO), pentru a reduce riscul asociat. || IC Trebuie să se clarifice condițiile de acces al terților la viitorul banc de încercare al cutiei de viteze. || IC Trebuie să se clarifice și să se confirme caracteristicile tehnologice și de planificare ale demonstratorului SAGE 4. || IC Trebuie să se clarifice orice propunere pentru un test de zbor cu ardere slabă în perioada alocată întreprinderii comune Clean Sky în ceea ce privește calendarul și finanțarea. || IC Proiectare ecologică (ED) || Se recomandă să se verifice că proiectarea ecologică pentru corpul aeronavei (EDA) ia în considerare învățămintele extrase în alte domenii, cum ar fi cel al autovehiculelor, și din ecosistemul în curs de apariție în materie de deconstrucție. || IC Ținând cont de conținutul proiectării ecologice pentru sisteme (EDS), se recomandă să se asigure coerența și să se verifice lipsurile sau suprapunerile cu demonstratorii tehnologici integrați SGO și GRA/GRC în legătură cu energia electrică. Există sinergii și potențiale oportunități de fertilizare încrucișată. || IC Evaluatorul de tehnologii (ET) || Grupul nu a identificat obiective cuantificabile clare pentru evaluarea ciclului de viață (LCA). Se recomandă ca metodele și măsurătorile pentru măsurarea beneficiilor evaluării ciclului de viață să fie abordate de cercetarea prezentă și/sau viitoare în cadrul Clean Sky. || IC Rezoluția, granularitatea și ipotezele incluse în modelele de aeronave au un impact potențial asupra verificării reprezentativității și a acurateții acestora. Grupul recomandă ca modelele de aeronave să fie cât mai transparente posibil în raport cu standardele cunoscute. || IC, viitoare PPP Durata sistemului de informații al evaluatorului de tehnologii trebuie să fie aliniată la durata evaluărilor evaluatorului de tehnologii. Acesta trebuie să înregistreze cele mai recente rezultate ale evaluărilor și impactul acestora. || IC, viitoare PPP În modelele de aeronave sunt incluse tehnologii cu nivel de pregătire tehnologică scăzut. Cu toate acestea, scopul evaluatorului de tehnologii este de a evalua impactul celor mai promițătoare și mature tehnologii și ar trebui să se stabilească o mai bună focalizare a obiectivelor evaluatorului de tehnologii. || IC, viitoare PPP Aspecte generale || Clean Sky include numeroase demonstrații de zbor și la sol la sfârșitul programului. Ar trebui să se acorde o atenție deosebită factorilor celor mai critici și de succes ai programului. Se recomandă monitorizarea atentă și prioritizarea resurselor disponibile în raport cu munca rămasă și în raport cu beneficiile de mediu ale tehnologiei pentru demonstrare. || IC, viitoare PPP Obiectivul principal al Clean Sky este accelerarea introducerii și a dezvoltării de tehnologii ecologice în vehiculele de generație următoare. Deși este important să se revizuiască documentația de gestionare generală și progresul activităților tehnice, este deosebit de important să se efectueze o verificare a evoluțiilor reale la sediile partenerilor. Grupul recomandă ca evaluările viitoare să includă vizite tehnice la fața locului. O selecție reprezentativă a vizitelor tehnice oferă noi modalități de a înțelege evoluțiile și de a reconcilia dovezile tehnice și învățămintele extrase în cadrul demonstratorilor tehnologici integrați. || Evoluția gestionării în perioada 2010-2013 || Grupul recomandă acoperirea raționalizată a cererilor de propuneri în raport cu obiectivele demonstratorilor tehnologici integrați și aprobă revizuirea periodică generală a programului de cereri de propuneri în cadrul Clean Sky, acordându-se prioritate în stadiul actual activităților demonstrative. || IC, CE, viitoare PPP Grupul este preocupat de faptul că numeroase activități demonstrative s-au deplasat spre sfârșitul întreprinderii comune Clean Sky și recomandă asigurarea punerii în aplicare adecvate a resurselor în cadrul demonstratorilor tehnologici integrați. || IC Comparație științifică și tehnică || Grupul recomandă înghețarea obiectivelor și a planurilor cât mai curând posibil și monitorizarea îndeaproape a situației tehnice a proiectelor SFWA, pentru a se asigura că nu apar alte întârzieri. Demonstratorul tehnologic integrat a depășit, probabil, cele mai importante riscuri, dar unele încă persistă. || IC, viitoare PPP Cu scopul de a reduce la minimum pericolul ca programele demonstrative planificate să nu fie realizate în perioada alocată întreprinderii comune Clean Sky 1, managerii de proiect ar trebui să depună în continuare eforturi pentru a evidenția pentru superiorii lor – la nivel tehnic, comercial și politic – importanța întreprinderii comune Clean Sky și pentru a se asigura că un nivel adecvat de resurse este disponibil și este dedicat proiectelor. || IC, viitoare PPP Managerul de proiect al Clean Sky ar trebui să monitorizeze rezultatele în curs și aplicarea potențială a temelor cererilor de propunerii, cu scopul de a identifica oportunități sporite în întreaga întreprindere comună Clean Sky. || IC Ar trebui să se ia mai mult în considerare estimarea beneficiilor programului Clean Sky cu privire la contribuțiile din partea altor programe relevante, precum și modul în care beneficiile pot fi partajate cu părțile interesate din afara comunității științifice/tehnice de specialitate. || IC, CE, viitoare PPP Grupul este de părere că, atunci când se emite decizia în favoarea sau în defavoarea SFWA/AI cu privire la un demonstrator aeronautic cu rotor deschis contra-rotativ (CROR), ar putea fi necesar să se reanalizeze și să se clarifice viitoarele activități ale SAGE 1 în perioada alocată întreprinderii comune Clean Sky. || IC Pile de combustie și hidrogen (FCH) Recomandare || Responsabilitate Guvernanța, conceperea și gestionarea programului || Guvernanța programului trebuie să asigure că: luarea deciziilor este mai promptă, se alocă mai multe resurse programului și gestionării cunoștințelor, iar angajamentul sectorului privat continuă să fie comparabil cu efortul UE. Directorul executiv ar trebui să aibă o mai mare autoritate executivă; funcțiile administrative ar trebui să fie partajate cu alte întreprinderi comune și/sau redate serviciilor Comisiei; Comisia ar trebui să convină asupra unui mecanism pentru a demonstra că industria adoptă obiective „elastice” pentru propriile cheltuieli de cercetare și de implementare timpurie. În cadrul Orizont 2020 ar trebui să se introducă obiective contractuale de reducere în mod constant a duratei de acordare a granturilor. || CE, Consiliul director (CD) Strategia de cercetare pentru continuarea întreprinderii comune Pile de combustie și hidrogen (IC FCH) în cadrul Orizont 2020 trebuie să se concentreze mai precis asupra a trei principii de bază: alinierea cu politicile UE; domeniile în care Europa deține sau poate obține poziția de lider; adaptarea la nevoile în schimbare ale sectorului. || CD, organisme consultative Stocarea și utilizarea finală eficientă din punctul de vedere al costurilor a energiei electrice, împreună cu producerea de hidrogen din surse regenerabile ar trebui să fie priorități ale pilonului energetic; va fi necesar să se recruteze actori suplimentari (de exemplu, operatorii de rețele). Trebuie să se maximizeze sinergiile și interacțiunea cu alte programe de-a lungul întregului lanț de valori (de exemplu, „Materiale avansate” și „Fabricare și prelucrare avansate”), vehicule ecologice, inițiativele industriale europene (EII) din cadrul planului strategic privind tehnologiile energetice (SET) (de exemplu, rețelele inteligente). Un procent de 6-10 din bugetul întreprinderii comune FCH ar trebui să fie rezervat pentru cercetare orientată spre progres. || CD, Biroul de programe (BP) Trebuie să se consolideze capacitatea de adaptare la schimbări. Rezultatele programului trebuie să fie retransmise mai eficient în AIP și MAIP. Odată cu menținerea încrederii părților interesate în viziunea pe termen lung, ar trebui să se urmărească o mai bună integrare a intereselor industriale cu cele ale altor părți interesate, prin ateliere de lucru comune cu comunitatea de cercetare, cu organismele consultative și cu organizațiile regionale reprezentative. || BP, gruparea industrială (GI) Anumite domenii de cercetare au nevoie de o evidențiere mai mare: întreprinderea comună Pile de combustie și hidrogen ar trebui să dezvolte o strategie pentru reglementări, coduri și standarde, inclusiv dimensiunea internațională a întreprinderilor din domeniu, care este convenită de toate părțile [gruparea industrială (GI) gruparea științifică (GS), grupul de reprezentanți ai statelor (GRS), Comisia] și care se bazează pe resursele Centrului Comun de Cercetare (JRC). || BP, CD Participarea IMM-urilor trebuie să fie consolidată în continuare printr-un sistem de garanții financiare precum în programul-cadru și crearea unei legături între proiectele de cercetare și finanțarea cu capital de risc de la mecanismul de finanțare cu partajarea riscurilor (MFPR) pentru a genera societăți și întreprinderi europene noi și inovatoare. || CE Monitorizarea tehnologiei și sprijinul strategic || Întreprinderea comună ar trebui să pună în aplicare o procedură solidă de monitorizare a tehnologiei adaptată la nivel de proiect, de program și de politici. Rezultatele ar trebui să fie utilizate pentru a adapta programele de cercetare și ar trebui puse la dispoziția planului SET și pentru sprijinul politicii. || BP Sunt esențiale o publicare și o difuzare mult mai ample ale rezultatelor. Propunerile viitoare ar trebui să fie obligate să includă o listă de indicatori-cheie de performanță publicabili, iar evaluarea ar trebui să sancționeze un nivel scăzut de publicare. Proiectele existente ar trebui să fie încurajate să publice post hoc unele dintre rezultatele lor. În acest scop, întreprinderea comună Pile de combustie și hidrogen ar trebui să introducă „camere curate”. || BP Direcțiile generale responsabile de politici din cadrul Comisiei trebuie să ofere o mai mare claritate și vizibilitate politicii publice privind activitățile legate de pile de combustie și hidrogen (de exemplu, vehicule cu emisii zero, stocarea energiei). Procedurile pentru încorporarea dovezilor științifice în politica în domeniul energiei și al transporturilor ar trebui să fie transparente și eficace și să fie coerente de la un sector la altul. || CE, BP Angajamentul cu statele membre și regiunile || Trebuie să se consolideze implicarea statelor membre în program. Mandatul GRS ar trebui să fie actualizat pentru a acoperi funcții strategice, inclusiv un rol proactiv în alegerea și conceperea de proiecte demonstrative și în implementarea la scară largă și participarea la monitorizarea tehnologiei; fluxul de informații între GRS și biroul de programe trebuie să fie îmbunătățit; membrii ar trebui să fie mai clar asociați cu politicile industriale și/sau de cercetare de la nivel național; ar trebui să se examineze soluții inovatoare pentru cofinanțarea de către statele membre (de exemplu, activitățile ERA-NET sau cofinanțarea condiționată în cadrul cererilor de propuneri). || CE, CD, GRS, BP Relația cu autoritățile locale și regionale este esențială pentru implementare. Relația cu organizații precum HyER este importantă pentru transport și ar trebui să fie mai bine exploatată. Trebuie să fie construite relații similare pentru depozitare și alte aspecte legate de infrastructură. || BP Finanțarea unor proiecte viitoare de implementare și de consolidare a capacităților este vitală și va necesita noi mecanisme financiare. Comisia ar trebui să investigheze dacă infrastructura de hidrogen poate fi eligibilă pentru finanțare în contextul noilor cadre de referință strategice naționale pentru fondurile structurale. Întreprinderea comună Pile de combustie și hidrogen ar trebui să fie pregătită să stimuleze dezvoltatorii prin furnizarea de consiliere cu privire la opțiunile financiare disponibile de la instituțiile UE, inclusiv BEI, la fondurile structurale, la împrumuturi și la granturi TEN-T; de asemenea, trebuie să se ia în considerare cererile pentru pregătirea de proiecte finanțabile. || CE, statele membre, BP, CD Comunicare și difuzare || Întreprinderea comună FCH ar trebui să depună eforturi pentru a fi sursa de cunoștințe cu cea mai mare autoritate în Europa în domeniul pile de combustie și hidrogen. Trebuie să se sporească semnificativ vizibilitatea întreprinderii comune FCH, iar site-ul internet trebuie să evolueze pentru a reflecta acest obiectiv ambițios. Normele care reglementează furnizarea de informații cu privire la program diferitelor părți interesate (Comitetul științific, GRS, serviciile Comisiei) ar trebui să fie revizuite pentru a stabili dacă întreprinderea comună poate realiza o difuzare mai amplă, menținând o interpretare corectă a normelor respective. Dacă acest lucru nu este posibil, atunci normele trebuie să fie modificate în mod corespunzător pentru Orizont 2020. || BP Întreprinderea comună FCH trebuie să sprijine angajamentul, educația și formarea părților interesate, dincolo de comunitatea FCH imediată și ar trebui să angajeze GRS în acest proces. || BP, CD Inițiativa privind medicamentele inovatoare (IMI) Recomandare || Responsabilitate Strategia de comunicare || Inițiativa privind medicamentele inovatoare (IMI) trebuie să finalizeze și să implementeze o strategie de comunicare articulată, cu scopuri și obiective clare și măsurabile, care se adresează atât principalelor părți interesate, cât și unui public mai larg. || consiliul de conducere (CC), întreprinderea comună (IC) Relațiile cu părțile interesate și indicatorii-cheie de performanță || Pe lângă indicatorii-cheie de performanță existenți, trebuie să se elaboreze și să se măsoare indicatori-cheie de performanță agregați, pentru a demonstra cantitativ efectele și beneficiile socioeconomice ale Inițiativei privind medicamentele inovatoare. || biroul executiv (BE), IC IMI trebuie să depună un efort suplimentar pentru a spori angajamentul unei game mai largi de părți interesate din sector. || BO, IC În IMI2 ar trebui să fie implicați participanți din partea industriei din alte sectoare legate de asistența medicală. || CC, GRS, IC Organizarea și eficiența || Biroul executiv al IMI ar trebui să caute noi modalități de reducere a birocrației și să se asigure că are structura organizatorică optimă pentru sarcinile viitoare. || BO, IC IMI ar trebui să urmărească maximizarea potențialului organismelor sale consultative în scopul de a obține sprijin pentru cererile de propuneri rămase și alte activități la toate nivelurile. || BO, IC IMI trebuie să planifice și să conceapă mecanisme noi și mai flexibile de finanțare pentru a asigura durabilitatea proiectelor actuale și viitoare, după caz​​. || BO, IC Comisia trebuie să se asigure că IMI2 este transparentă și are o flexibilitate sporită în ceea ce privește guvernanța. || CC, CE, IC Disponibilitatea datelor || Datele de referință ar trebui să fie obținute în paralel cu lansarea IMI2, pentru a permite o mai bună evaluare comparativă și analiză a performanței IMI2. || IC ANEXA II: Analize SWOT CS PUNCTE TARI · Principiul de bază al parteneriatului public-privat (PPP) în domeniul cercetării aeronautice a fost demonstrat cu succes. Întreprinderea comună Clean Sky este un element central al peisajului aeronauticii europene și este recunoscut ca parteneriatul public-privat cu rol de lider mondial în domeniul aeronauticii · Model distinct de cooperare pentru abordarea provocărilor aeronautice neconcurențiale · Se bazează pe rezultatele PC6 și PC7, fiind un catalizator pentru investițiile sectorului privat în cercetarea și dezvoltarea aeronauticii europene · Contribuție valoroasă la obiectivele ACARE. Evaluatorul de tehnologii reprezintă o abordare inovatoare pentru evaluarea beneficiilor de mediu într-un mod sistematic. Evaluarea nivelului de pregătire tehnologică (TRL) ar putea fi adoptată în alte domenii, în cadrul programului Orizont 2020. · Întreprinderea comună Clean Sky ca instrument valid pentru a ajunge la un acord privind o agendă de cercetare strategică și (eventual) o utilizare eficientă a bugetului dedicat cercetării · Calitatea înaltă a realizărilor științifice și o rețea largă compusă din industrie, IMM-uri și mediul academic · Un nivel ridicat de participare și de implicare a IMM-urilor. Mobilizarea și punerea în comun remarcabilă a resurselor și a expertizei pentru a aborda cele mai complexe aspecte ale aeronauticii de-a lungul întregului ciclu de cercetare și dezvoltare · Resurse mobilizate consolidate de sinergii implicând o gamă largă de părți interesate · Structură de guvernanță eficientă și participare activă a organismelor consultative (GRSN și STAB) · Înalta calitate a proceselor și a metodologiei · Dobândirea de vizibilitate prin difuzarea rezultatelor în lucrări și conferințe științifice, spectacole și expoziții aviatice || PUNCTE SLABE · Indicatorii-cheie de performanță și evaluatorul de tehnologii nu au un grad suficient de maturitate pentru a demonstra un impact de mediu și socioeconomic mai larg · Echilibru necorespunzător între sarcinile științifice și cele administrative ale biroului executiv al întreprinderii comune Clean Sky: - norme administrative, reglementări și controale împovărătoare și - resurse tehnice insuficiente (la nivelul întreprinderii comune) pentru a aborda aspecte transversale · Flexibilitate redusă, în special în chestiunile bugetare; lipsa unui buget de rezervă · În cazul unor demonstratori tehnologici integrați, niveluri de calitate și eficacitate nesatisfăcute · Nicio utilizare activă de către demonstratorii tehnologici integrați a feedback-ului furnizat de evaluatorul de tehnologii · Alocarea insuficientă a resurselor de la întreprinderi în cadrul unor demonstratori tehnologici integrați · Lipsa unor priorități clare în alocarea resurselor pentru proiecte în cadrul unor demonstratori tehnologici integrați · Încă nu există suficientă comunicare între demonstratorii tehnologici integrați · Coordonare limitată cu inițiativele naționale/internaționale, care ar putea conduce la utilizarea ineficientă a resurselor OPORTUNITĂȚI · Potențialul ca întreprinderea comună Clean Sky să fie o platformă pentru construirea unei viziuni europene comune privind cercetarea axată pe mediu în domeniul aeronauticii · Dezvoltarea de noi modele de finanțare · Comunicarea impactului socioeconomic și de mediu mai larg, dincolo de părțile interesate din domeniul aeronautic · Explorarea sinergiilor și posibila fertilizare încrucișată în alte sectoare ale industriei · Construirea unui mediu favorabil pentru proiecte similare celor de nivel 2 în cadrul următorului program de cercetare al UE || AMENINȚĂRI · O percepție negativă în rândul principalelor grupuri de părți interesate · Lipsa de prioritate în alocarea resurselor‑cheie de către actorii-cheie (asociați), declanșând probleme interminabile: restrângerea domeniului, reprogramare. · Ignorarea unor modificări esențiale la nivelul nevoilor pieței aeronautice · Schimbări la nivelul structurii industriei europene, și anume, noi structuri de proprietate sau asociații în participațiune FCH PUNCTE TARI · Principiul de bază al parteneriatului public-privat în cercetarea în domeniul pile de combustie și hidrogen (FCH) a fost demonstrat cu succes · Întreprinderea comună FCH este stabilită ca un element central al peisajului european din domeniul FCH · Întreprinderea comună FCH s-a dovedit a fi un instrument valid pentru a ajunge la un acord privind o agendă de cercetare strategică și, eventual, o utilizare eficientă a bugetului dedicat cercetării · Au fost create comunități puternice în cadrul grupării industriale (GI) și al grupării științifice (GS) · Asigurarea unei dezvoltări constante patronate de reprezentanții industriei spre obiective pe termen mai lung prin diferite cicluri economice · Mobilizarea și punerea în comun impresionantă a resurselor și a expertizei · Atingerea masei critice pentru domeniul de aplicare din sectorul autovehiculelor · Buget stabil pentru dezvoltarea pe termen lung pentru atragerea sectorului privat · Participarea puternică a părților interesate, mai ales implicarea industriei și cooperarea grupării științifice · Guvernanța există și funcționează · Gestionarea proiectului este percepută în mod pozitiv de către coordonatorii de proiecte || PUNCTE SLABE · Norme, reglementări și controale administrative împovărătoare · Utilizare sub-optimă a resurselor și echilibrul necorespunzător al personalului științific și administrativ · Ratele de finanțare a proiectului sunt inferioare ratelor programului de cercetare „pile de combustie” și sunt imprevizibile · Lipsa unui fond de garantare pentru a compensa pentru IMM-urile aflate într-o poziție financiară slabă · Nicio abordare coerentă pentru aplicațiile staționare și introducerea timpurie de piață · Lipsa de coordonare cu programele naționale; implicarea și angajarea inegală a statelor membre față de întreprinderea comună FCH · Adaptabilitate insuficientă pentru a realinia obiective învechite · Schimb redus între întreprinderea comună FCH și programul de cercetare de bază „pile de combustie” · Strategii și eforturi specifice de comunicare și de difuzare insuficiente și vizibilitate redusă · Insuficientă monitorizare și gestionare a cunoștințelor la nivel de proiect, de program și de politici · Munca depusă cu privire la activitățile transversale nu a progresat bine OPORTUNITĂȚI · Contribuie la provocările societale ale UE identificate în politicile în domeniul energiei, al transportului și al schimbărilor climatice · Oferă Europei o poziție de lider într-un domeniu emergent cu un potențial ridicat · Creează o aliniere reală între inițiativele regionale, naționale și europene · Crește vizibilitatea, declanșând noi intrări și sprijin politic · Promovează bunele practici și sporește gradul de conștientizare a tehnologiei în rândul publicului și al factorilor de decizie politică din Europa · Creează și comunică participanților și beneficiarilor o viziune comună · Stimulează punerea în aplicare coordonată la scară largă și consolidarea capacităților în materie de tehnologie FCH · Limitările BEV ar putea deplasa interesul politic și al industriei spre FCEV · Integrarea de cantități mari de energie electrică din surse regenerabile prin utilizarea hidrogenului ca mediu de stocare a energiei · Interacțiunea cu alte industrii poate genera o nouă deschidere pentru întreprinderi, inclusiv IMM-uri · Sinergii și interacțiune cu alte programe de-a lungul întregului lanț de valori || AMENINȚĂRI · Prețuri mici la energie și măsuri de politică necorespunzătoare · Deplasarea accentului asupra obiectivelor de politică UE în domeniul climei, al energiei și al competitivității · Eșecul de a atrage investițiile necesare pentru industria din sectorul furnizorilor și al infrastructurii · Obstacole tehnice nerezolvate, în special în ceea ce privește performanța și costul · Lipsa de competitivitate sau întârzierea UE în comparație cu Asia și America de Nord în viitorul apropiat · Lipsa de deschidere a piețelor de export (de exemplu, Asia) · Nepunerea în aplicare a stimulentelor relevante pentru preluarea pe piață · Lipsa de sprijin politic/de politică pentru FCH · Un nivel scăzut de acceptare publică de către utilizatorii finali din cauza incapacității de a comunica beneficiile pentru societate și/sau accidentele · Declinul economic/financiar prelungit poate conduce la pierderea interesului sectorului public și/sau a celui privat · Descoperirea de tehnologii concurente · Demonstrații necoordonate și izolate efectuate la nivelul regional, al statelor membre și al Uniunii fără a lua în considerare dezvoltarea de produse, comercializarea și dezvoltarea de capacitate într-un produs comercial. IMI PUNCTE TARI · Recunoscut ca un parteneriat public-privat care este lider mondial în domeniul asistenței medicale, în special în Statele Unite · Model de colaborare unic pentru a răspunde necesităților medicale nesatisfăcute neconcurențiale (pentru abordarea disfuncționalității pieței) · Un catalizator pentru investițiile sectorului privat în cercetarea și dezvoltarea biofarmaceutică europeană · Calitatea înaltă a rezultatelor științifice și rețele active care să cuprindă mediul academic, IMM-urile și industria · Creșterea nivelului de încredere în rândul multor grupuri de părți interesate relevante, inclusiv autoritățile de reglementare · O masă critică de expertiză pentru a aborda cele mai complexe aspecte privind nevoile de asistență medicală de-a lungul întregului ciclu de cercetare și dezvoltare · Resurse mobilizate, consolidate de sinergii care să includă o gamă largă de părți interesate · Inițiativă patronată de reprezentanții industriei, cu sprijin puternic din partea directorilor generali ai întreprinderilor din EFPIA și accentul pe rezultate tangibile || PUNCTE SLABE · Lipsa unei strategii de comunicare clare, orientate; vizibilitate redusă · Indicatorii-cheie de performanță nu au un grad de maturitate suficient pentru a demonstra un impact socioeconomic mai larg · Stimulente insuficiente pentru participarea IMM-urilor și a membrilor care nu fac parte din EFPIA · Procese și reglementări care sunt în continuare prea birocratice · Organisme consultative care nu funcționează la potențialul lor maxim · Lipsa cumpărării impuse (buy-in) de către statele membre, care conduce la lipsa alinierii cu politicile și strategiile statelor membre · Echilibru necorespunzător între sarcinile științifice și cele administrative în biroul executiv al IMI, ceea ce sugerează necesitatea unor noi competențe · Nu sunt implicate toate întreprinderile din EFPIA · Lipsa de planificare în vederea sustenabilității proiectului OPORTUNITĂȚI · Creșterea accentului asupra răspunsului la provocările în materie de sănătate legate de îmbătrânirea populației, cu impact socioeconomic ridicat · Construirea pe baza IMI și învățarea din aceasta ca model dovedit pentru catalizarea angajării părților interesate, de exemplu, pacienți, autorități de reglementare · Potențial pentru maximizarea întreprinderii comune IMI ca platformă pentru construirea unei viziuni comune, de exemplu pentru politica în domeniul sănătății · Extinderea domeniului de aplicare și atragerea de investiții din afara UE pentru cercetare și dezvoltare biomedicală · Mobilizarea altor opțiuni potențiale de finanțare, de exemplu prin capital de risc și/sau împrumuturi BEI · Îmbunătățirea în continuare a mediului de cercetare și dezvoltare biofarmaceutică, prin eliminarea blocajelor sau îmbunătățirea proceselor, de exemplu, pentru studii clinice · Explorarea potențialului de a implica alte sectoare și părți interesate, de exemplu, contribuabili, evaluatori ai tehnologiei medicale (HTA) · Dezvoltarea de noi modele de finanțare pentru a explora rezultatele și a crește sustenabilitatea || AMENINȚĂRI · Scăderea sprijinului politic pentru IMI · Echilibru perturbat între limitele preconcurențiale și cele concurențiale · Lipsa de coordonare cu inițiativele naționale, care conduce la utilizarea ineficientă a resurselor · Concurența din partea altor parteneriate public-privat la nivel mondial conduce la reducerea interesului din partea întreprinderilor · Sarcina de reglementare în creștere și restrângerea schemelor de stabilire a prețurilor și de rambursare · Pierderea personalului cheie din întreprinderea comună IMI · Încetinirea creșterii economice, care conduce la lipsă de fonduri · O percepție negativă în rândul principalelor grupuri de părți interesate (pacienți, contribuabili, autorități de reglementare) · Pierderea avantajului concurențial în favoarea unor noi economii emergente (și anume, China, Brazilia) · Deteriorarea reputației și diminuarea sprijinului în UE, ca urmare a lipsei de performanță · Scăderea sprijinului politic pentru IMI ANEXA III: Componența grupurilor de experți independenți pentru evaluare Membrii grupului de experți independenți pentru evaluare || IC ITC QUENTIN, Francois (Președinte) (FR), președinte al Consiliului de administrație al HUAWEI Franța și membru al Consiliului consultativ al grupului HUAWEI, membru al unui grup consultativ pentru cabinetul prim-ministrului; || CS BROUCKAERT, Jean Francois (Raportor) (BE), profesor asociat la Departamentul de turbo-mașini și propulsie în cadrul Institutului von Karman pentru Dinamica Fluidelor (VKI), Belgia; || CS Ivonne HERRERA (NO), cercetător științific principal la SINTEF ICT, Departamentul de siguranță și securitate a inginerie programelor informatice, cu mai mult de 20 de ani de experiență în industrie în ceea ce privește ingineria avionică, întreținerea, gestionarea traficului aerian și analize de siguranță pentru aviație și industria de petrol și gaze; membru al primului grup de evaluare intermediară în 2010; || CS Enzo BERTOLINI (IT), director al „Fundației Clément Fillietroz”, care operează Observatorul Astronomic și Planetariul din Valea Aosta (cercetare în astrofizică și comunicarea științei pentru studenți și publicul larg); membru al primului grup de evaluare intermediară în 2010; || CS Anneli Ojapalo (președinte) (FI), director general al societății Ojapalo Consulting Oy și coordonator de programe al programului finlandez Pile de combustie 2007-2013; || FCH Nigel Lucas (raportor) (UK), consultant independent, cu mai mult de 30 de ani de experiență în sectorul energetic; fost director executiv pentru gestionarea resurselor de mediu și profesor la Centrul pentru Tehnologii de Mediu al Imperial College; || FCH Helge Holm-Larsen (DK), în prezent director general al IMM-ului TEGnology, fost director al Topsoe Fuel Cell A/S; || FCH Dirk De Keukeleere (BE), consultant independent în domeniul transporturilor și al tehnologiei energetice, fost cercetător/director la Institutul flamand de cercetare tehnologică în domeniile pile de combustie, automobile și energie. || FCH Jackie Hunter (președinte) (UK), director general al OI Pharma Partners Ltd. Societatea acesteia a sprijinit întreprinderi și organizații să dezvolte strategii de inovare deschise și să susțină punerea în aplicare a acestora, în special în cercetarea și dezvoltarea în domeniul științelor vieții. Anterior, dna Hunter a fost prim‑vicepreședinte la GlaxoSmithKline și președinte al Grupului de directori științifici ai EFPIA. La GSK, unitatea sa a furnizat 17 dovezi clinice ale conceptului. Dumneaei a făcut parte din comisii internaționale și grupuri de politică privind cercetarea și dezvoltarea farmaceutică. Ca director neexecutiv al unei societăți publice și administrator/guvernator pentru organizații academice și alte organizații, dna Hunter a dobândit o perspectivă amplă din interiorul mai multor grupuri de părți interesate. || IMI Marcin Szumowski (raportor) (PL), președinte și director general al OncoArendi Therapeutics, fondator al BTM Mazovia. După o carieră de succes în cercetare în Statele Unite, Marcin Szumowski a fost implicat în transferul de tehnologie și întreprinderi nou-înființate din 2000 și a cofondat și a gestionat trei astfel de întreprinderi, inclusiv întreprinderea cotată în prezent la bursă Medicalgorithmics SA, unde a fost președinte și director general în perioada 2005-2010. Din anul 2001, este șef al biroului de relații internaționale și de gestionare de proiect la Institutul Nencki de biologie experimentală. A fost membru al grupului de experți independenți care asistă Comisia Europeană în evaluarea impactului întreprinderii comune IMI2. || IMI Tom Andersen (DK) este șeful biroului regional din Cairo al Băncii Europene de Investiții pentru Orientul Apropiat și consultant independent. Până în urmă cu un an, a fost consilier economic adjunct la Banca Europeană de Investiții specializat în evaluarea viabilității economice a proiectelor de cercetare și dezvoltare și a operațiunilor de finanțare a proiectelor în sectorul farmaceutic și cel chimic. Anterior, a lucrat la departamentul de achiziție și cesionare într-un conglomerat industrial și pentru Novo Nordisk, o societate farmaceutică cu sediul în UE, evaluând și raportând cu privire la evoluțiile privind descoperirea de medicamente și secția de dezvoltare corporativă. A fost membru al grupului de experți independenți pentru prima evaluare a întreprinderii comune IMI. || IMI Bart Wijnberg (NL) – înainte de pensionare, Bart Wijnberg a lucrat pentru Ministerul Sănătății, Bunăstării și Sportului din Țările de Jos, unde a fost responsabil cu pregătirea Raportului fundamental al OMS privind medicamentele prioritare pe plan european și mondial în vederea PC7 și cu lansarea parteneriatului public-privat neerlandez Top Institute Pharma (TI Pharma). A fost membru al „Grupului de contact al statelor membre, al statelor candidate și al țărilor asociate pentru IMI” și al grupului de experți independenți pentru prima evaluare a întreprinderii comune IMI. || IMI Maria Rosaria Di Nucci (IT) este cercetător principal la Centrul de cercetare pentru politica de mediu al Freie Universität Berlin și consultant independent. Lucrează de peste 25 de ani în domeniul politicii de mediu și energetice și al evaluării politicilor și a participat la diverse inițiative ale UE. Un alt aspect al activităților sale este evaluarea impactului. Dr. Di Nucci este evaluator expert pentru organizații europene care finanțează cercetarea, dezvoltarea tehnologică și demonstrarea și pentru Comisia Europeană. Aceasta participă, de asemenea, la evaluarea întreprinderilor comune Clean Sky și Pile de combustie și hidrogen, în calitate de expert comun. || CS, FCH, IMI